
Til sønnen min, Carey,
som alltid har vært min første leser og redaktør.


PROLOG

18. MAI 1953

Den gravide jenta vred seg fra side til side. Hun hev etter pusten, og det virket som det hjalp med ekstra oksygen. Jordmoren plasserte jordmorstetoskopet mot siden av magen.

«Barnets hjerterytme faller», sa hun med øret mot instrumentet. «Blir det nødvendig med keisersnitt?»

Dorothy fuktet jentas panne med en klut idet veene avtok. «Stakkars deg», trøstet hun. «Som om du ikke har hatt det vanskelig nok i ditt korte liv.»

Hector kom inn i rommet igjen, iført operasjonsfrakk. «Hvordan går det med henne?» Han tok rundt de tynne håndleddene. «Vi kan ikke vente stort lenger», advarte han.

«Jeg ... klarer ... det», presset jenta sammenbitt frem mens hun stirret Dorothy inn i øynene.

«Det tror jeg også du gjør», sa Dorothy. Hun så på jordmoren, som nikket. «Det er på tide å presse nå, kjære deg», sa hun. «Når neste ri kommer.»

Det gikk veldig raskt, Dorothy oppmuntret den unge kvinnen, jordmoren hjalp til ved å snu det lille barnet, og Hector var på pletten med stetoskopet da barnet ble født.

«Hun er veldig liten», sa han, mens han behendig renset luftveiene hennes. Et svakt skrik steg mot taket, og moren vendte hodet bort.

Moren så blek ut, og Dorothy forsikret seg om at hun fortsatt fikk oksygen. «Godt jobbet», sa hun til jenta. «Veldig godt jobbet. Hvil deg nå. Hun er liten, men sterk.»

«Jeg vil at hun skal få et godt hjem», hvisket hun.

«Det får hun. Jeg har allerede vært i kontakt med et flott adopsjonsbyrå, og en sosialarbeider kommer til øya om et par dager.»

«Jeg vil hjem før den tid», mumlet jenta dempet på grunn av masken.

«Du trenger noen dager å komme deg på.» Dorothy så på Hector. «Jeg skal få henne overført til doktorgården så snart hun er stabil. Så kan vi få henne tilbake til fastlandet når hun er frisk.»

«Jeg vil ikke se barnet», hvisket jenta anstrengt. «Ta henne med dere. Bare sørg for at hun har det bra.»

Dorothy tok det lille barnet i armene og så inn i det svømmende blikket. «Jeg lover», sa hun bestemt. «Vi skal sørge for at hun får et godt liv.»

NÅTID, 4. MARS

Eleanor Markham tok seg enkelt frem til fots fra flyplassen på St. Brannock's. Det var bare én hovedgate på øya, og bygget hun skulle til var godt skiltet.

Butikkene var små og malt i forskjellige farger. Minst halvparten av dem var rettet mot turister. Suvenirer, godteri, isbarer, butikker med klær og nips, og kafeer. De fleste var bygget i stein, kanskje granitt. De så ut som om de hadde vokst ut av berget som stakk opp over jordene bak byen. Det luktet sjø overalt, noe som var fremmed for en som var oppvokst i Sussex Downs med sauegårder og slakt bølgende åser. Dette var et sted med skarpe kanter, med granitt i vegger og hus, tunge skifertak, små vinduer mot stormene fra havet. Vårlige løkblomster strålte fra hver eneste gressflekk og hage. Det føltes som å være en million mil fra fastlandet, ikke fem.

Eleanor rettet på den lyse lindrakten og den grønnspettede jakken som passet til øynene hennes. Det blekede håret var enkelt, en kort frisyre med litt ekstra lengde på toppen, men det føltes altfor pyntet her. Hun følte seg malplassert, for folk så ut til å kle seg i jeans og T-skjorte selv tidlig på våren. Hun gikk inn på rådhuset og ble henvist til et venterom.

Bygget var fullt av besøkende, og støynivået var høyt. Rådhuset fungerte både som rådgivningskontor og bibliotek, og var for øyeblikket fullt av førskolebarn og noen lærere.

«De kan ta imot deg nå», mumlet resepsjonisten. «I konferanserommet rett opp trappen.»

Det var lenge siden Eleanor hadde vært nødt til å stille til jobbintervju for noe som helst. Og heller ikke nå forsto hun hvorfor hun måtte svare på spørsmål om tjenestene selskapet hennes tilbød i forbindelse med musikkfestivaler over hele Storbritannia, og i resten av verden. Døren var åpen, og en gruppe mennesker, stort sett eldre kvinner, så på henne da hun kom inn.

«Frøken Markham? Bare kom inn.» Det sto én stol midt foran det lange bordet.

«Takk. Kall meg gjerne Eleanor.»

En av dem hvisket noe til en av de andre, og en mann på enden sendte en lapp. Hun kunne ikke la være å smile da hun telte fem personer. Den siste festivalen hun hadde organisert, hadde solgt 40 000 billetter, og hun hadde ikke trengt å gjennomføre et eneste intervju. Kundene hadde kommet til dem.

Kvinnen som først hadde snakket til henne, kremtet. Hun var høy, iøynefallende kledd i lag på lag med tropiske mønstre, med et stort hvitt hår samlet i en rufsete knute. Hun så ut til å være i 60-årene. «Velkommen. Liz Retallack, heter jeg, og jeg er leder av festivalkomiteen. Jeg håper flyturen gikk fint?»

«Absolutt. Den ga en vakker introduksjon til Atlanterhavsøyene.»

Flyturen fra Exeter hadde gått knirkefritt og tatt en knapp time. De hadde flydd lavt nok til at hun kunne nyte det fantastiske landskapet i Cornwall; hun kunne ikke huske å ha sett noe lignende før. Moren hadde alltid valgt nordligere feriemål – Skottland eller Lake District. Da flyet hadde nådd den bratte kystlinjen, føltes det nesten som om de ble skutt ut fra klippene for så å sveve over havet. Atlanterhavet hadde vist seg i utallige nyanser av grønt, fra lime til nesten svart, og så hadde noen prikker lenger fremme vist seg å være øyene. St. Brannock's var den største av dem, med ett tettsted sentrert rundt havnen, men på flere av de andre var det små landsbyer eller hus spredt rundt omkring.

«Har du kjennskap til øyene?» spurte Liz.

«Nei», svarte hun og så seg rundt. «Men jeg tror en av dem dukket opp i slektstreet mitt.»

Det fikk flere av dem til å se opp, og det ble hvisket litt rundt bordet.

«Ok», sa Liz, «som du vet, har øyene mottatt offentlig støtte til å utvikle en musikkfestival. Størrelsen begrenser seg selv, av fergekapasiteten og det arealet vi har å tilby til camping. Vi håper at festivaldeltakerne også vil benytte seg av våre hoteller og pensjonater.»

Eleanor ristet på hodet. «Festivaldeltakere flest ønsker seg en helhetsopplevelse, og camping er en del av det.»

«Hva med eldre mennesker?»

Eleanor smilte. «Gjennomsnittsalderen vil trolig være 25–30 år. De eldre besøkende ser noen ganger etter glamping-alternativer, som tipier eller yurter. Men du har rett, noen kommer til å foretrekke hotell. Kostnadene vil selvfølgelig være en faktor, siden overfarten allerede er ganske dyr, og de også må betale for festivalbilletten. De fleste kommer til å ville slå opp telt, og da gratis, som en del av billetten.»

Det satte fart på samtalen på den andre siden av bordet. «Jeg tror», sa Liz langsomt, «at du ikke er kjent med fergene våre. Det er begrenset hvor mange mennesker og hvor mye utstyr som kan fraktes over på Islander III.»

«Skjønner.»

En eldre kvinne med kort, grått hår lo. «Jeg er Andrea, kassereren. Vi trenger visst hjelp, ja. Hvor mange besøkende håpet vi på, Liz?»

«Tja», sa Liz, «flere hundre, minst.»

Eleanor så på Liz. «Dere trenger flere enn som så», forklarte hun. «Dere må ha flere tusen gjester for i det hele tatt å gå i null. I tillegg må dere ha mulighet til å sette av litt penger, for å kunne drifte et årlig arrangement.»

Liz smilte og så umiddelbart yngre ut. «Du synes sikkert at vi alle er komplette idioter, som prøver oss på dette.»

«Overhodet ikke, og det gjorde heller ikke de som forvalter tilskuddsordningen», sa Eleanor raskt. «Det hadde vært nyttig for meg å se alle dokumentene dere brukte da dere skrev søknaden. Hvis dere velger å gå for Sunlight Festivals, da. Men jeg ville nok tatt en ny vurdering på om dere fortsatt vil arrangere en musikkfestival. Det er et overmettet marked.»

«Ditt firma var det eneste som svarte på henvendelsen vår», forklarte Andrea. «Jeg tror vi er for små for de fleste av dem. Men vi trenger virkelig eksponering: En ubegripelig stor andel av den britiske befolkningen tror at vi er enten Shetlandsøyene eller Kanaløyene. Vi ble overrasket da dere svarte oss.»

«Det var på mitt initiativ», sa Eleanor og rødmet litt. «Jeg er i ferd med å komme tilbake til jobb etter en pause, og jeg tenkte at en liten, ny festival var en flott mulighet til å skape noe unikt og sjarmerende.»

Igjen vendte alle blikket mot henne. «Kaffe, te? Vi har kjeks også», sa Andrea.

«Kaffe hadde vært godt», sa Eleanor, og gruppen så ut til å slappe av; smilet satt løsere. «Det jeg trenger å se, er den opprinnelige begrunnelsen dere ga da dere søkte om tilskudd. Da kan vi forsikre oss om at dere oppfyller kravene.»

Liz så på de andre rundt bordet. «Går alle med på at jeg overleverer søknaden? Jeg tror alle er enige i at vi må diskutere dette med Eleanor før vi går videre.»

Alle nikket, og et brett med te og kaffe ble satt foran Liz sammen med en mugge med melk. Det minnet overhodet ikke om noe jobbmøte, det føltes mer som et møte i sanitetsforeningen.

Liz så Eleanor inn i øynene. «Det var leit å høre at du har vært borte fra jobb en stund. Jeg håper det ikke var på grunn av sykdom?»

Eleanor holdt på å sette en bit av kjeksen i halsen. Hun svelget den. «Et dødsfall. Jeg mistet moren min.»

«Å, så forferdelig.» Liz lente seg frem og så intenst på Eleanor med de blå øynene. «Var det din mors familie som hadde tilknytning til øya?»

«Ja, men ...»

«Hva var etternavnet hennes? Vi kjenner kanskje noen som kan fortelle deg mer om slektstreet ditt.»

De siste dagene av morens sykdom kom tilbake til Eleanor i korte, kaotiske glimt, som i en drøm. «Jeg...» Eleanor la håndflatene på bordet og så seg rundt i rommet. «Jeg kom hit for å se om vi kan hjelpe dere med festivalen, og jeg tror det er mulig. Jeg kan gå gjennom vilkårene og visjonen i søknaden deres først, og så kan vi kanskje se på gjennomførbarheten? Forutsatt at dere vil at firmaet mitt skal hjelpe dere.»

«Har du bestilt overnatting?»

Eleanor sjekket papirene hun hadde i vesken. «Jeg skal bo på en bed and breakfast. Doktorgården.»

«Et flott valg. Der kommer du til å trives. Kan jeg stille deg ett spørsmål til?» sa Liz. «Vi har fått vite at du har en ganske høy stilling i selskapet. Blir det du som eventuelt jobber direkte med oss, eller sender du en som ikke har like mye erfaring som deg?»

Eleanor kunne se hvor engasjert hun var, hvor inderlig de alle ønsket at prosjektet skulle lykkes. «Det blir meg, i tilfelle, med noen få andre til å ta seg av logistikk og juridiske spørsmål. Jeg har bestemt meg for å holde meg unna de store oppdragene i år, og heller jobbe med små grasrotprosjekter. De er mer særegne.»

Og det vil gi meg mulighet til å trappe gradvis opp etter å ha tatt meg av mamma i månedsvis ...

* * *

Bed-and-breakfasten lå utenfor landsbyen, hun gikk langs hovedgaten og inn en liten vei hvor det lå et par små hus. Hun kom til en port som åpnet opp mot en hage med spirende vårblomster. Innenfor lå et imponerende viktoriansk hus med inngangsparti midt på fasaden, og en åpen veranda rammet inn av nakne klatreplanter. Huset var lyseblått med hvite vinduer, og flere av dem sto på gløtt i vårsolen. Det ene hjulet på kofferten så ut til å være ødelagt, og den skranglet og humpet der hun slepte den med seg over grusen. Inngangspartiet i tre førte til en marineblå dør med en dørhammer i messing formet som et anker. Den sto halvåpen, og i gangen innenfor var det et flisgulv som så kjølig og innbydende ut.

En kvinne stakk hodet ut av døren, åpnet den helt og ansiktet sprakk opp i et smil. «Du må være Eleanor!» Hun var liten og sped, med grå striper i det lange brune håret. Det var vanskelig å gjette alderen hennes. Kanskje 60, kanskje mer, selv om ansiktet knapt hadde rynker. «Jeg heter Sally.»

«Og jeg er Eleanor. For et nydelig hus.»

«Ja, ikke sant? Kom inn, så lager jeg litt te og viser deg rundt. Jeg håper du får et fint opphold her», sa hun over skulderen mens hun viste vei gjennom en romslig gang med flere dører. «Du får legens gamle konsultasjonsrom, med utsikt over hagen.» Eleanor ble med henne inn i et enormt kjøkken hvor det var høyt under taket og en stor komfyr sto inntil veggen og varmet hele det solfylte rommet. I midten sto et langt bord av massivt tre som så ut som om det måtte ha blitt laget på stedet. Det hadde åtte, nei, ti stoler, som ikke hørte sammen og var malt i ulike farger. Bakdøren sto åpen, og noen blå blomster lente seg frem som for å se på henne. Påskeliljer svaiet i den svake vinden.

«Vil du ha noe nå?» spurte Sally.

«Jeg tror jeg bare trenger å pakke ut», sa Eleanor. Hun var tørr i øynene etter den lange reisen; hun hadde forlatt London lenge før det ble lyst. Tristheten hadde kommet snikende i løpet av dagen, fordi hun visste at hun var tilbake på øya hvor moren hennes var født, og fordi hun nettopp hadde feiret 33-årsdagen sin uten henne.

«Vil du ha litt te? Jeg har mange forskjellige typer.» Sally virket så ivrig etter å by henne på noe at Eleanor ga etter.

«Takk. Jeg tar det samme som deg.»

Sally løftet opp den tunge kofferten til tross for Eleanors protester og bar den gjennom gangen, til rommet på motsatt side. «Dette er favorittrommet mitt. Du har dør ut til terrassen.» Hun skjøv den ulåste døren opp.

De franske dørene åpnet seg mot en hage full av blomstrende løkblomster, busker dekket av knopper og noen få små trær som akkurat hadde begynt å få antydning til løv. Et bord og noen stoler sto under en pergola som var vendt mot hagen. Våren hadde kommet tidlig til øyene, og små påskeliljer stakk opp overalt, til og med mellom flisene på terrassen. Den gammeldagse sengen så behagelig ut, og klesskapet og kommoden i lyst treverk, var antikke. Rommet var som hentet ut av et interiørmagasin.

«Så vakkert», sa Eleanor og så ut gjennom dørene.

«Du skal få pakke ut. Kan jeg foreslå noe?»

«Ja, gjerne.» Eleanor var fortsatt litt overveldet av stedet. Hun betraktet akvarellene med kystmotiv, som hang på veggene – hun kjente igjen formen på øya fra det hun hadde sett fra flyet.

«Jeg tror jeg har en urtete som er perfekt for deg, en som kan hjelpe deg med å slappe av etter den lange reisen. Du ser trøtt ut. Du hadde hatt godt av å legge bekymringene til side en liten stund.»

Eleanor fikk tårer i øynene. Hun stakk fingrene ned i en bolle med tørkede blomster, og duften av lavendel og rose steg opp. «Takk. Rommet er nydelig. Og te høres godt ut.»

«Ta deg ti minutter, stell deg litt etter reisen, om du vil. Badet er der borte, i det gamle medisinrommet. Så kan du kanskje komme ut i hagen og drikke te. Og fortelle meg om deg selv, for det ser ut som om du bærer på en historie.»

FEBRUAR 1943

Dorothy Harding-Rowe satt på en benk i en av korridorene på HMS Dart, som fraktet forsyninger og tropper til Atlanterhavsøyene. Hun var trøtt og sjøsyk, holdt et godt tak rundt bøtta og trakk til seg det lille hun fikk av frisk luft hver gang døren ble åpnet og lukket av et tilsynelatende uendelig antall unge menn i uniform. Hun hadde aldri brydd seg så veldig om utseendet, men akkurat nå så hun nok forferdelig ut: blek, trolig grønn i ansiktet, og med skrukkete klær etter en natt på toget.

«Vi holder bra tempo, frue!» ropte en eller annen muntert idet han gikk forbi. Hun rakk knapt å registrere at han var amerikaner før sjøsyken veltet over henne igjen.

«Doktor, ikke frue», fikk hun presset frem, lenge etter at han hadde passert, mens hun tørket seg rundt munnen med et lommetørkle som helt sikkert ville bli kastet, om ikke brent. Bagasjen hennes var blitt stuet bort et sted, så hun hadde foreløpig ingen mulighet til å hente seg et nytt et.

Hun kjempet mot kvalmen, lukket øynene og lente seg tilbake, pustet så rolig hun kunne. Hun kvapp til da noen snakket til henne.

«Frue? Trenger du legehjelp?»

Hun så inn i de lyseblå øynene til en høy mann som satt på huk foran henne og støttet seg mot veggen.

«Jeg er legehjelpen», svarte hun krast. «Jeg blir helt fin igjen så snart dette skipet nærmer seg roligere farvann.»

Han smilte, skjevt og lattermildt i et ellers nokså alvorlig ansikt. Så reiste han seg og rettet seg opp, og den tynne kroppen fikk ham til å se enda høyere ut. Dorothy følte seg plutselig lav og ganske kraftig der hun satt sammenkrøket og innpakket i sin beste ullkåpe.

«Da må du være den nye legen. Dr. Rowe.»

«Det stemmer.» Hun myste opp mot ham. «Dr. Harding- Rowe.»

«Jeg ville valgt ett av navnene og holdt meg til det», sa mannen. «Øyboerne er enkle folk. Og de ville ikke kalt dette urolig sjø, det er bare litt friskt.»

Han presenterte seg ikke, men tok seg til lua og forsvant ut på dekk, og med det slapp han inn litt kald luft og til og med en solstråle. Hun så ned på seg selv og sukket av flekkene på silkeskjerfet. Det var ikke slik hun likte å fremstå overfor fremmede, særlig ikke kjekke leger. Skipet gynget, og hun måtte igjen ty til bøtta.

Da brekningene avtok, lente hun seg tilbake med lukkede øyne og tenkte på intervjuet med styret i Penzance, de som administrerte legelisenser og -praksiser i regionen, for en måned siden. Hun hadde hatt råd til å kjøpe allmennpraksisen som var til salgs, med alle tidligere kontrakter, men ville få lite å leve av. Faren hadde vært urokkelig i sin overbevisning om at han ikke ville øke lommepengene hennes hvis hun ikke skulle gifte seg, og han skjønte ikke hvorfor broren hennes skulle måtte forsørge henne i alderdommen.

Et legekontor der det ikke fantes andre leger måtte vel i det minste kunne gå rundt og gi henne en beskjeden inntekt? Den pensjonerte fastlegen på en annen øy hadde skrevet til styret og bedt om en yngre lege med kompetanse innen fødsel og gynekologi, siden den siste vikarlegen var blitt rekruttert rett til forsvaret. Øyene hadde vært uten fastlege i mer enn tre måneder.

Styret hadde imidlertid ikke virket særlig begeistret da hun møtte dem. De stilte riktignok spørsmål om medisinsk utdannelse og erfaring, men det virket som de var mest opptatt av at hun var kvinne.

«Vi lurte på om kandidaten har tenkt å gifte seg?» hadde en av herrene spurt, med stor taktfullhet.

«Nei, det har jeg ikke», hadde hun svart. «Jeg kommer til å være tilgjengelig for pasientene mine, fullt og helt.»

«Vår erfaring er at leger får stor støtte fra sine ... ektefeller», hadde han svart.

«Jeg vil få assistanse av personalet på legekontoret», hadde hun sagt med mer selvtillit enn hennes sviktende økonomi skulle tilsi.

Til slutt måtte styret godta søknaden hennes, siden den var den eneste.

Stønaden fra trygdeordningen var lav, mye lavere enn hun hadde forventet, og få familier ble dekket av ordningen. Den forutsatte at forsørgerne tjente over minstelønn, og øyene var kjent for fattige kår og dårlig helse. Med krigen hadde de som tjente mest forlatt øyene, og mange av disse ville ikke komme hjem igjen. Tilbake sto enker som var avhengige av små pensjoner. Hun hadde blitt oppmuntret av vissheten om at hun i det minste ville ha mange pasienter, selv om inntjeningen ville gå tregt og bli mindre enn hun hadde forventet. Fem shilling per time og mer for hjemmebesøk ville snart gjøre det mulig for henne å investere i gode sykepleiere og kanskje til og med en turnuskandidat.

Men her hun satt nå, med et godt tak rundt bøtta, med øynene lukket og en dundrende hodepine, var hun ikke like overbevist.

«Hvordan går det?» spurte den samme myke amerikanske stemmen. «Jeg har hentet litt vann til deg. Du burde drikke.»

«Jeg vet jeg burde det», sa hun uten å åpne øynene. «Men jeg tviler på at jeg klarer å holde på det.»

«Gjør som legen sier», sa han med snert i stemmen. «Jeg er kirurg i den amerikanske hæren, og jeg gir deg en medisinsk ordre.»

Hun myste opp mot ham. Han smilte igjen. «Ja vel?»

«Kaptein Hector McBride», sa han og ble mildere i stemmen.

«Drikk.» Han forsvant igjen og etterlot henne med en flaske kaldt vann.

Det var mulig å ta noen små slurker, og han hadde rett: etter noen minutter følte hun seg litt bedre. Hun holdt øynene lukket, og da skipet gradvis gynget mindre, kunne hun endelig sette fra seg bøtta og hvile seg. Amerikanske leger. Hun hadde ikke tenkt så mye på de andre legene på øyene, selv om hun visste at det fantes et lite lokalsykehus som ble støttet av en veldedig organisasjon. Hun lurte på om dr. McBride hadde basen sin på skipet eller på øya, men skjøv tanken fra seg da skipet saktnet farten og motorduren avtok.

Dorothy vaklet i land på kaia på St. Brannock's, og hun svaiet fortsatt selv om hun nå sto på fast grunn. Men den friske luften og steinbygningene foran henne virket beroligende. Hun så seg rundt etter en taxi, men fant ingen. Derimot var det flere militærlastebiler som ble fylt opp med unge soldater som bar sekker som var nesten like store som dem selv. En høy skikkelse kom mot henne.

«Kan vi gi deg skyss et sted?» spurte kaptein McBride. «Det ser ikke ut til å være noe drosjetilbud her.»

«Nei, jeg ...» Fornuften tok overhånd. «Jo, jeg trenger kanskje hjelp med noe av bagasjen.»

«Du kan bruke bilen min.» Han vinket til en ung mann i amerikansk militæruniform. «Vi skal være kolleger, antar jeg.»

«Det kan virke slik, doktor McBride, selv om jeg ikke helt forstår hvordan sykehusene her fungerer.»

«Det er altfor lite medisinsk personell til å dekke behovet. Vi hjelper hverandre når vi kan. Du kan kontakte oss hvis du trenger hjelp. Jeg er sjeflege ved sykehuset på flybasen. Lykke til, doktor Rowe.»

Han satte fingeren mot kanten på lua nok en gang og hoppet opp i en ventende lastebil. Hun så lastebilen kjøre av gårde. Den unge mannen satt stille på muren og så på mens sekker og kasser, og til og med et par motorsykler, ble losset.

«Det der er mitt», sa hun da flere av mannskapet slepte en stor reisekiste i land. «Medisinsk utstyr», forklarte hun og rødmet ved tanken på at sjåføren kunne tro at hun hadde med seg masse klær og sko til dette lille stedet. «Det gjelder koffertene også.»

Han begynte å legge bagasjen i bilen, og to av mannskapet festet reisekisten bakpå. «Skal du langt?» spurte han.

«Jeg er faktisk ikke sikker», sa hun. Hun gikk bort til en eldre mann som satt utenfor puben og så på dem med et smil mens han røykte den mest illeluktende pipetobakken hun noensinne hadde kjent. «Unnskyld, men vet du hvor doktorgården ligger?»

«Ja, det gjør jeg», sa han og spyttet til siden.

«Kan du forklare veien, er du snill?»

Han så forbi henne mot bilen, som var en kabriolet. «Er du kona til doktoren?»

«Nei, jeg er ... Glem det. Doktorgården?»

«Ned hovedgaten, andre vei til høyre, Springfield Lane. Det er det store huset i enden med et anker på døren.»

Hun fisket frem en shilling fra jakkelommen og rakte den mot ham.

Han virket overrasket og tok den langsomt.

«Takk», sa hun med hodet høyt hevet.

